**Ministru kabineta rīkojuma projekta „Par telpu Krustabaznīcas ielā 9, Rīgā nodošanu bezatlīdzības lietošanā biedrībai “Brāļu kapu komiteja”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likums “Par Latvijas Republikas valdības un Krievijas Federācijas valdības vienošanos par Latvijas apbedījumu statusu Krievijas Federācijas teritorijā un Krievijas apbedījumu statusu Latvijas Republikas teritorijā”, Aizsardzības ministrijas un biedrības “Brāļu kapu komiteja” 2010. gada 10. decembra deleģēšanas līgums Nr. C-203/AM/2010, Publiskas personas finanšu līdzekļu un mantas izšķērdēšanas novēršanas likuma 5. panta otrās daļas 5. punkts, 5. panta ceturtā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pamatojoties uz likuma “Par Latvijas Republikas valdības un Krievijas Federācijas valdības vienošanos par Latvijas apbedījumu statusu Krievijas Federācijas teritorijā un Krievijas apbedījumu statusu Latvijas Republikas teritorijā” 2.1 pantu, Aizsardzības ministrija 2010. gada 10. decembrī noslēdza deleģēšanas līgumu Nr. C-203/AM/2010 ar biedrību “Brāļu kapu komiteja” (turpmāk – biedrība), saskaņā ar kuru biedrība uzņemas Latvijas starptautisko saistību izpildi karadarbībā kritušo Latvijas un Krievijas piederīgo apbedījuma vietu apzināšanā un ar to saistīto jautājumu risināšanā.  Lai nodrošinātu deleģēšanas līgumā minēto uzdevumu izpildi, Aizsardzības ministrija 2011. gada 29. augustā noslēdza ar biedrību līgumu, ar kuru Aizsardzības ministrija nodeva biedrībai bezatlīdzības lietošanā (patapinājumā) Aizsardzības ministrijas valdījumā esošās telpas Krustabaznīcas ielā 9, Rīgā (kadastra apzīmējums 01000910090001). Līgums tika noslēgts uz pieciem gadiem, un šobrīd tā termiņš ir beidzies. 2016. gada 3. oktobrī tika saņemta biedrības 2016. gada 29. septembra vēstule Nr. 105/2.1. ar lūgumu pagarināt līgumu par telpu izmantošanu uz nākamajiem pieciem gadiem.  Ņemot vērā, ka nepastāv apstākļi, kas ierobežotu telpu nodošanas lietošanā termiņu biedrībai, kā arī biedrības pienākums veikt deleģēšanas līgumā noteiktās darbības ir nostiprināts likumā “Par Latvijas Republikas valdības un Krievijas Federācijas valdības vienošanos par Latvijas apbedījumu statusu Krievijas Federācijas teritorijā un Krievijas apbedījumu statusu Latvijas Republikas teritorijā”, Aizsardzības ministrija ir izvērtējusi un par piemērotāko atzinusi līguma slēgšanu par Aizsardzības ministrijas valdījumā esošo telpu Nr. 34, 35, 36 un telpas Nr. 37 daļas Krustabaznīcas ielā 9, Rīgā (būves kadastra apzīmējums 01000910090001, telpu grupas kadastra apzīmējums 01000910090001002) ar kopējo platību 66,57 m2 nodošanu biedrībai bezatlīdzības lietošanā uz nenoteiktu termiņu, bet ne ilgāku par spēkā esošo Aizsardzības ministrijas parakstīto deleģēšanas līgumu ar biedrību “Brāļu kapu komiteja” (deleģēšanas līgums ir spēkā uz nenoteiktu laiku vai līdz brīdim, kad deleģēšanas līguma izbeigšanu nosaka ārējie normatīvie akti).  Saskaņā ar Publiskas personas finanšu līdzekļu un mantas izšķērdēšanas novēršanas likuma 5. panta ceturto daļu līgumu par valsts mantas nodošanu bezatlīdzības lietošanā uz laiku, kas ir ilgāks par pieciem gadiem, var noslēgt pēc attiecīga Ministru kabineta lēmuma pieņemšanas. Lai nodrošinātu atbilstību Publiskas personas finanšu līdzekļu un mantas izšķērdēšanas novēršanas likuma prasībām, Aizsardzības ministrija ir izstrādājusi Ministru kabineta rīkojuma projektu “Par telpu Krustabaznīcas ielā 9, Rīgā nodošanu bezatlīdzības lietošanā biedrībai “Brāļu kapu komiteja””.  Saskaņā ar Publiskas personas finanšu līdzekļu un mantas izšķērdēšanas novēršanas likuma 5. panta sesto daļu pēc Ministru kabineta rīkojuma izdošanas Aizsardzības ministrija noslēgs ar biedrību “Brāļu kapu komiteja” līgumu par telpu nodošanu bezatlīdzības lietošanā. |
| 3. | Projekta izstrādē iesaistītās institūcijas | Aizsardzības ministrija, Valsts aizsardzības militāro objektu un iepirkumu centrs |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Aizsardzības ministrija, Valsts aizsardzības militāro objektu un iepirkumu centrs |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Ar MK rīkojuma projektu netiek radītas jaunas valsts institūcijas, kā arī netiek paplašinātas esošo institūciju funkcijas. |
| 3. | Cita informācija | Nav |

Anotācijas II, III, IV, V un VI sadaļa – projekts šīs jomas neskar.

Aizsardzības ministrs R. Bergmanis

Aizsardzības ministrijas valsts sekretārs J. Garisons

I. Buda, tālr. 67335031

[Inara.Buda@mod.gov.lv](mailto:Inara.Buda@mod.gov.lv)